Pranešimas apie 2014 m. spalio 15 d. posėdį 
2014 m. spalio 15 d. įvyko Komisijos posėdis, kuriame buvo nagrinėjami šie klausimai:
1. Kristinos Česnauskienės peticijos „Dėl Lietuvos Respublikos 163 straipsnio 4 dalies ir 440 straipsnio 2 dalies prieštaravimo Lietuvos Respublikos Konstitucijos 30 straipsniui“  nagrinėjimas iš esmės. 
2. Dėl Antano Algimanto Miškinio kreipimosi „Dėl valstybinės kainų ir energetikos kontrolės komisijos funkcijų ir kompetencijų“. 
3. Dėl Gintauto Narkūno skundo dėl Komisijos sprendimo nepripažinti peticija jo kreipimosi „Dėl Lietuvos Respublikos baudžiamojo kodekso pakeitimo“.
Pirmuoju klausimu Komisija priėmė sprendimą atmesti Kristinos Česnauskienės peticijoje „Dėl Lietuvos Respublikos 163 straipsnio 4 dalies ir 440 straipsnio 2 dalies prieštaravimo Lietuvos Respublikos Konstitucijos 30 straipsniui“ pateiktą pasiūlymą „pakeisti Lietuvos Respublikos baudžiamojo proceso kodekso 163 straipsnio 4 dalį ir 440 straipsnio 2 dalį“, nes „nėra tinkamai užtikrinamos asmens teisės į teismą, t.y. teisė į apeliaciją, (...) nėra tinkamai sureglamentuota kreipimosi į apeliacinę instanciją tvarka, nėra tinkamai nurodyta ar galima kreiptis į Lietuvos Aukščiausiąjį Teismą apeliacine tvarka“.
Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir manydama, kad dabartinis reguliavimas yra aiškus ir pakankamas.
Lietuvos Respublikos baudžiamojo proceso kodekso (toliau – BPK) 163 straipsnio 4 dalyje įtvirtinta nuostata, kad ikiteisminio tyrimo teisėjo ar bylą nagrinėjančio teismo nutartį paskirti baudą ar areštą nubaustas asmuo per septynias dienas nuo nutarties nuorašo gavimo gali apskųsti nutartį priėmusiam ikiteisminio tyrimo teisėjui ar teismui, prašydamas paskirtą baudą ar areštą panaikinti arba baudos ar arešto trukmę sumažinti. Toks skundas nagrinėjamas teismo posėdyje, jei apie tai yra pranešta skundą padavusiam asmeniui. Dėl skundo priimta nutartis gali būti skundžiama aukštesniajam teismui BPK X dalyje nustatyta tvarka. BPK 440 straipsnio 2 dalyje nurodyta, kad skundas dėl apylinkės teismo nutarties paduodamas apygardos teismui, dėl apygardos teismo nutarties – Lietuvos apeliaciniam teismui per septynias dienas nuo nutarties gavimo dienos. Taigi BPK yra įtvirtinta galimybė skųsti paskirtą procesinę prievartos priemonę – baudą. Vadinasi, asmens teisė kreiptis į teismą, skundžiant paskirtą procesinę prievartos priemonę, nėra pažeista. Lietuvos apeliaciniam teismui paskyrus baudą, kreipiamasi į tą patį teismą, vadovaujantis BPK 163 straipsnio 4 dalimi.
Vadovaujantis Lietuvos Respublikos teismų įstatymo (toliau – Teismų įstatymas) 23 straipsniu, Lietuvos Aukščiausiasis Teismas yra vienintelis kasacinės instancijos teismas įsiteisėjusiems bendrosios kompetencijos teismų sprendimams, nuosprendžiams, nutartims, nutarimams (išskyrus nutarimus administracinių teisės pažeidimų bylose) ir įsakymams peržiūrėti. Lietuvos Aukščiausiasis Teismas nagrinėja prašymus dėl proceso atnaujinimo užbaigtose administracinių teisės pažeidimų bylose. Taip pat Lietuvos Aukščiausiasis Teismas formuoja vienodą bendrosios kompetencijos teismų praktiką aiškinant ir taikant įstatymus ir kitus teisės aktus, taip pat vadovaudamasis Europos Sąjungos teisminių institucijų išaiškinimais, analizuoja ir apibendrina bendrosios kompetencijos teismų praktiką taikant Europos Sąjungos teisės normas ir teikia rekomendacijas dėl Lietuvos bendrosios kompetencijos teismų ir Europos Sąjungos teisminių institucijų bendradarbiavimo užtikrinant vienodą Europos Sąjungos teisės aktų aiškinimą ir taikymą Lietuvos Respublikoje. Atsižvelgiant į pagrindines Lietuvos Aukščiausiojo Teismo funkcijas, matyti, kad jos skiriasi nuo pirmosios instancijos ir apeliacinės instancijos teismų įprastai atliekamų funkcijų. Lietuvos Aukščiausiojo Teismo funkcijos nėra susijusios su teisminio proceso, vykstančio žemesnės instancijos teismuose, veiksmų kontroliavimu ir peržiūra. Todėl BPK ir nėra numatyta baudžiamajame procese priimtų nutarčių apskundimo galimybė Lietuvos Aukščiausiajam Teismui. Manytina, kad tokios galimybės įtvirtinimas būtų nesuderinamas su Lietuvos Aukščiausiojo Teismo veikla.
Taip pat būtų netikslinga nurodyti, kad Lietuvos apeliacinio teismo nutarčių apskundimas apeliacine tvarka negalimas, kadangi, vadovaujantis galiojančia teismų sistema, nėra instancijos, kuri apeliacine tvarka nagrinėtų Apeliacinio teismo priimtus sprendimus.
Antruoju klausimu buvo priimtas sprendimas Antano Algimanto Miškinio kreipimąsi „Dėl valstybinės kainų ir energetikos kontrolės komisijos funkcijų ir kompetencijų“ pripažinti peticija ir priimti ją nagrinėti.
Pareiškėjas kreipimesi pateikė tokius pasiūlymus:
„1) Energetikos įstatymas nustato, kad „Komisiją sudaro penki nariai. Komisijos pirmininką ir keturis narius Respublikos Prezidento teikimu penkeriems metams skiria ir atleidžia Seimas“, tačiau Komisijos nuostatus tvirtina Vyriausybė. Todėl atitinkamai Komisijos nuostatus turėtų tvirtinti, pvz. Seimo Valdyba, kaip kad ji nustato Komisijos administracijos valstybės tarnautojų ir darbuotojų, dirbančių pagal darbo sutartis, didžiausią leistiną pareigybių skaičių;
2) kad iš esmės užtikrinti Komisijos nepriklausomybę, kainų nustatymo metodikų rengimas turi būti išjungtas iš Kainų komisijos kompetencijos;
[bookmark: _GoBack]3) Energetikos įstatyme nustatyta, kad „sprendimas dėl Komisijos pirmininko skatinimo priimamas posėdyje dalyvaujančių Komisijos narių balsų dauguma“ primena pirmus nepriklausomybės metus...... ir kelia juoką. Kad skatinti Komisijos vadovybę reikia, abejonių nėra, bet kad pati Komisija save skatintų tai jau visiškai nerimta. Mūsų nuomone tiek Komisijos pirmininką, tiek jos narius skatinti turėtų kad ir Seimo valdyba.“
Trečiuoju klausimu Komisija, vadovaudamasi Peticijų įstatymo 10 straipsnio 2 dalimi ir Komisijos nuostatų 32 punktu, priėmė sprendimą paprašyti pareiškėją Gintautą Narkūną iki šių metų spalio 31 d. pašalinti skundo dėl Komisijos sprendimo nepripažinti jo kreipimosi peticija trūkumus.
Peticijų įstatymo 10 straipsnio 1 ir 2 dalyse yra nustatyta, kad pareiškėjas ne vėliau kaip per 1 mėnesį nuo pranešimo apie sprendimą nepripažinti kreipimosi peticija ar atsisakyti priimti peticiją nagrinėti gavimo dienos gali apskųsti Seimui Komisijos sprendimą, tačiau skunde turi būti nurodytos aplinkybės, pagrindžiančios Komisijos sprendimo neteisėtumą ar nepagrįstumą.
Komisijos nuostatų 32 punkte yra nustatyta, kad „Seimui adresuotas skundas perduodamas Komisijos pirmininkui, kuris artimiausiame Komisijos posėdyje supažindina Komisijos narius su skundu. Komisija nusprendžia, ar skundas atitinka Peticijų įstatymo 10 straipsnio 2 dalyje nustatytus reikalavimus skundui. Jeigu skundas neatitinka Peticijų įstatymo 10 straipsnio 2 dalyje nustatytų reikalavimų, Komisija nustato terminą trūkumams pašalinti ir praneša apie tai pareiškėjui ar jo atstovui. Pareiškėjui ar jo atstovui per nustatytą terminą neištaisius trūkumų, laikoma, kad skundas yra nepaduotas.“
Komisija 2014 m. rugsėjo 26 d. raštu informavo pareiškėją, kad šių metų rugsėjo 24 d. Komisija, vadovaudamasi Peticijų įstatymo 9 straipsnio 3 dalies 5 punktu, priėmė sprendimą jo kreipimosi „Dėl Lietuvos Respublikos baudžiamojo kodekso pakeitimo“ nepripažinti peticija, nes Peticijų įstatymo 9 straipsnio 3 dalies 5 punkte yra nustatyta, kad kreipimasis nepripažįstamas peticija, jei peticijų komisija per kalendorinius metus dėl tų pačių reikalavimų ir siūlymų, išdėstytų kreipimesi, jau yra priėmusi sprendimą: šių metų balandžio 16 d. Komisija atmetė Rolando Čiapo peticijoje pateiktą pasiūlymą „pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms. Seimas pritarė Komisijos išvadai ir balandžio 24 d. priėmė Seimo protokolinį nutarimą atmesti šį pasiūlymą. Šis Seimo sprendimas yra galutinis ir neskundžiamas.
Taigi Komisija 2014 metais jau yra priėmusi sprendimą dėl tokio paties siūlymo, kokį pareiškėjas pateikė savo kreipimesi – pakeisti Lietuvos Respublikos baudžiamąjį kodeksą taip, kad viena kardomojo kalinimo (suėmimo) diena būtų prilyginta dviem laisvės atėmimo dienoms.
Atsižvelgiant į tai, pareiškėjas savo skunde turi nurodyti, kodėl šis Komisijos sprendimas nepripažinti kreipimosi peticija yra neteisėtas ir nepagrįstas. Dabar Seimui adresuotame skunde nurodytos aplinkybės yra deklaratyvios ir nepagrįstos: pareiškėjas rašo, kad „Komisija dirba nekompetentingai, o gal būt ir korumpuoti Seimo nariai su pirmininku Petru Čimbaru“, „todėl motyvuotai, pagrįstai ir teisėtai kreipiuosi į Jus dėl Komisijos nekompetentingumo“, tačiau jis nenurodo jokių argumentų, kodėl Komisija, nepripažindama jo kreipimosi peticija, neteisėtai ir nepagrįstai vadovavosi Peticijų įstatymo 9 straipsnio 3 dalies 5 punktu.
Taigi iki spalio 31 d. pareiškėjas turi ištaisyti savo skundo trūkumus ir nurodyti aplinkybes, pagrindžiančias Komisijos sprendimo neteisėtumą ir nepagrįstumą. Per nustatytą terminą neištaisius trūkumų, bus laikoma, kad skundas yra nepaduotas.

